એ જ અરસામાં ઑફિસના કામે મારે દિલ્હી જવાનું થયું. ફ્રન્ટિયરની થર્ડકલાસની મુસાફરી એટલે વર્ણનાતીત ! મુસાફરી દરમિયાન બંડીમાંથી પાકીટ જ કોઈએ તફડાવ્યું. દિલ્હી સ્ટેશન ઉપર કોટના ખિસ્સામાં ચાર-આઠ આનાની મૂડી રહી ગઈ. સામાન્ય રીતે હું પ્રમાણિક માણસ છું. કસોટીનો કાળ મેં અનુભવ્યો નથી તેમ જ જરૂર પૂરતા પૈસા પણ જ્યારે જોઈએ ત્યારે મળી રહ્યા છે એટલે સંપૂર્ણ રીતે પ્રમાણિક રહી શક્યો છું. પણ ઉપલા ત્રણેક પ્રસંગોએ પ્રમાણિકતા માટેની મારી માન્યતાને જબ્બર ધક્કો લગાડ્યો. ચોરાયેલા પૈસા ભરપાઈ કરવા ઉછીના લેવા પડ્યા અને પરત કરતાં નાકે દમ આવી ગયો. એટલે પ્રમાણિક રહેવામાં સાર નથી, મુર્ખાઓ જ દુનિયામાં પ્રમાણિક રહે છે એવા એવા વિચાર આવવા માંડ્યા.